**КЛИМЕНТОВИ ДНИ НА СОФИЙСКИЯ УНИВЕРСИТЕТ**

**„СВ. КЛИМЕНТ ОХРИДСКИ“ – 2019 г.**

**ПРОГРАМА**

**5 НОЕМВРИ**

**9.00 ч. Конферентната зала, Ректорат**

***Първи уъркшоп по проекта на тема „Глаголати 1: Балканската глаголна система в синхрония и диахрония“***

Пленарни доклади на доц. д-р Орсат Лигорио (Белградски университет и Сръбска академия на науките) и д-р Никола Кръстев (Факултета по класически и нови филологии на Софийския университет). В рамките на дискусията ще бъдат представени отделни аспекти от морфологията, семантиката и синтаксиса на изследваните по проекта категории в балканските езици в общотеоретичен план и от гледна точка на диахронията и синхронното състояние. Събитието се провежда от научния колектив на научноизследователския проект „Балканските езици като еманация на етно-културната общност на Балканите (типология на глагола)“.

Организатор: Специалност „Новогръцка филология“, Факултет по класически и нови филологии.

**17.30 ч. 59 аудитория, Ректорат**

***Лекция на д-р Хируйоши Фуджимото, университет Фукуяма, Япония, на тема "Въведение към икономиката на образованието".***

Д-р Хируйоши Фуджимото е гост-лектор по програма „Еразъм + партниращи държави“.

Организатор: Факултет по педагогика

**6 НОЕМВРИ**

**9.30 ч. Зала 13, Факултет по журналистика и масова комуникация *Национална конференция „Комуникациите на 21 век – иновации, предизвикателства и тенденции“***

Форумът е по повод 25-годишнината от основаването на Катедра „Комуникация, връзки с обществеността и реклама“.

Организатор: Факултет по журналистика и масова комуникация

**8 НОЕМВРИ**

**9.00 ч. Биологически факултет**

***Младежка научна конференция Климентови дни 2019***

Тематични направления на конференцията са: Биоразнообразие и биологично образование; Молекулярна биология и Биотехнологии; Екология и устойчиво развитие.

Организатори: Биологическия факултет, Фонд „Научни изследвания“ на Софийския университет, Научно изследователски сектор при Софийския университет.

**10.00 ч. Конферентна зала, Ректорат**

***Международна конференция „Съвременни тенденции на физическото възпитание и спорта“***

Конференцията се провежда за 11 път. В рамките на научния форум ще се състои и Кръгла маса на тема: „Проблеми и добри практики в учебния процес по физическо възпитание и спорт в училище и университета“.

Организатор: Департамент по спорт

**11 НОЕМВРИ**

**10.00 ч. Конферентна зала, 63-та аудитория, Ректорат**

***Петнадесета национална конференция по етика „Етика и технологичен риск“.***

Форумът, който ще продължи до 13 ноември 2019 г., има за цел да събере широк кръг различни и допълващи се специалисти – философи, етици, социолози, културолози, политолози, юристи, икономисти, инженери, програмисти, компютърни специалисти, представители на социалната сфера и неправителствените организации, които да обогатят чрез своята гледна точка и експертиза етическите измерения на новите технологични форми за въздействие, манипулация и контрол върху поведението, мисленето, ценностите, взаимоотношенията, чувствата и др. на човека и обществото, и свързаните с тях тенденции в социалните, политическите, икономическите, социално-психологическите, демографските и др. процеси.

Организатори: Секция „Етически изследвания“ към Института за изследване на обществата и знанието при Българската академия на науките и Катедра „Логика, етика и естетика“ при Философския факултет.

**12 НОЕМВРИ**

**9.00 ч. Конферентна зала № 8, Богословски факултет**

***Научна конференция „Свидетелство, служение и богослужение на Църквата"***

В рамките на конференцията се организира Международен семинар за военното свещенство съвместно със сдружение „Св. Георги“.

Организатор: Катедра „Практическо богословие“, Богословски факултет

**10.00 ч. Заседателна зала 1, Ректорат**

***Среща с Ани Домейн – възпитаник на Факултета по педагогика по програма „ЕС отново в Университета“*** – разговор за Европа и възможностите за професионално и кариерно развитие на студентите и младите специалисти.

Организатор: Факултет по педагогика съвместно с отдел „Международно сътрудничество“

**Център за източни езици и култури, бул. „Тодор Александров“ 79** Изложба "Махатма Ганди-художествени импресии", дигитална живопис на  д-р Румяна Дамянова по повод 150-годишнината от рождението на Махатма Ганди.

Организатор: Катедра "Класически Изток", Специалност „Индология“, Факултет по класически и нови филологии

**13 НОЕМВРИ**

**10.00 ч. Зала 13, Факултет по журналистика и масова комуникация**

***Дискусия „Бъдещето на журналистиката“***

Организатор: Катедра „История и теория на журналистиката“, Факултет по журналистика и масова комуникация

**18.00 ч. Унгарски културен институт на ул. "Аксаков" 15**

***Отбелязване на* Международния ден на унгарския език**

В програмата се включват млади преводачи, студенти и преподаватели от специалността, ще бъде представена унгарската литература на български език. Събитието е в сътрудничество с в. „Литературен вестник“, който се включва с брой, изцяло посветен на преводната литература от унгарски на български език. За всеки от присъстващите е предвиден и брой от изданието.

Организатор: Специалност „Унгарска филология“, Факултет по класически и нови филологии със съдействието на Унгарския културен институт при Посолството на Унгария в София.

**14 НОЕМВРИ**

**18.00 ч. Къща-музей Панчо Владигеров в София**

Грация и Гравитация №20 (3rd English edition). Жан Оризе (поет), Лъчезар Симеонов (физик), Десислава Чолакова и Александър Лиалиос (музиканти).

Организатор: Физически факултет

**15.00 ч. Зала 29, Факултет по журналистика и масова комуникация**

***Семинар на Катедра „Радио и телевизия“ – представяне на резултати по проекта „Медийно потребление на студентите от ФЖМК“,*** водещ – доц. д-р Вяра Ангелова.

Организатор: Катедра „Радио и телевизия“, Факултет по журналистика и масова комуникация

**15 НОЕМВРИ**

**9.30 ч. Зала 29, Факултет по журналистика и масова комуникация**

***Докторантски семинар „Ден на докторанта“***

Организатор: Катедра „История и теория на журналистиката“, Факултет по журналистика и масова комуникация

**13.30 ч. Конферентна зала, Ректорат**

***ІХ Есенен научно-образователен форум "Съвременният учител и предизвикателствата на информационното общество“***

Форумът ще продължи и на 16 ноември. В рамките на първия ден на форума (е се проведе Тържествената церемония по връчване на свидетелствата на учители и педагогически специалисти, придобили първа професионалноквалификационна степен тази година.

Организатор: Департамент за информация и усъвършенстване на учителите

**18 НОЕМВРИ**

**10.00 ч. Конферентна зала № 8 и фоайе на Богословския факултет**

Представяне на сборник „Дневникът на Етерия. Peregrinatio ad Loca Sancta – поклонение по светите земи“ и фотоизложба „По пътя на Етерия. Святост, богослужение, мисия“.

Организатори: Богословски факултет и Университетско издателство

**20 НОЕМВРИ**

**14.30 ч. Централно фоайе, Университетска библиотека**

***Откриване на изложбата „Зографската Света обител – път през вековете”***

Изложбата представя факсимилета на едни от най-ценните ръкописи, намиращи се в Зографската Света обител: Евтимиев служебник; Грамота на Стефан III, дарител на Зографския манастир; Четириевангелие от ср. на XIV в.; Служебен миней за м. Септември от ср. на XVII в. (между 1638 и 1642 г.); Радомиров псалтир от втора половина на ХІІІ в. и др.

Гостуващата изложба може да бъде разгледана до **25.11.2019 г**., след което копията ще бъдат постоянни експонати в музея на Зографския манастир.

Организатор: Университетска библиотека „Св. Климент Охридски“

**21 НОЕМВРИ**

**8.00 ч. Академичен параклис „Св. Климент Охридски“, Богословски факултет**

***Света Литургия за празника Въведение Богородично - Ден на християнското семейство и младеж***

Организатор: Богословски факултет

**9.30 ч. Аула, Ректорат**

***Международна конференция на тема „Япония и Европейския Югоизток – над сто години политически, икономически, културни и академични взаимоотношения“. Тя ще се проведе до 23 ноември 2019 г.***

Конференцията е посветена на над стогодишната история на взаимоотношенията между Япония и региона на Европейския Югоизток. Целта е чрез интердисциплинарен, многоаспектен и задълбочен критичен анализ на миналото и настоящото развитие на тези взаимоотношения да бъде изградена ясна и категорична представа за тяхното състояние към този момент, за съществуващите проблеми и перспективи, както и да бъде очертана убедителна визия за бъдещите политически, икономически, културни и академични отношения между Япония и България като част региона на Югоизточна Европа. Конференцията е включена в програмата на тридесетите юбилейни дни на японката култура в България провеждани от Посолството на Япония в Република България.

Организатори: Катедра „Японистика“, Факултет по класически и нови филологии, с подкрепата на Японската фондация и НИС на Софийския университет.

**10.00 ч. 29 зала, Факултет по журналистика и масова комуникация**

***Работилница „Ефективно репортерство за развитие, малцинства и миграция“***

Организатор: Катедра „История и теория на журналистиката“, Факултет по журналистика и масова комуникация, съвместно с Център за развитие на устойчиви общности.

**15.00 ч. Зала 29, Факултет по журналистика и масова комуникация**

***Семинар на Катедра „Радио и телевизия“ – представяне на бр. 5 на списание „Медиалог“,*** водещ – доц. д.н. Венцислав Димов.

Организатор: Катедра „Радио и телевизия“, Факултет по журналистика и масова комуникация.

**22 НОЕМВРИ**

**11.00 ч. 240 аудитория, Ректорат**

***Представяне на резултати от научноизследователска дейност по научен проект "Профил на университетската педагогика в Софийския и Лайпцигски университет (история и съвременност) – III етап"***

Екипът на проекта е: проф. дпн А. Чавдарова, гл. ас. д-р М. Илиева и студентите Катя Димитрова и Елизабет Тодорова - 4 курс, спец. „Педагогика“.

Организатор: Факултет по педагогика

**9.00 ч. Зала 8, Богословски факултет**

***Докторантски четения под надслов*  *"Със словата си ти поучи езичниците на Божията вяра"***

Организатор: Богословски факултет

**24 НОЕМВРИ**

**17.00 ч. Академичен параклис „Св. Климент Охридски“, Богословски факултет**

***Празнична вечерня за Св. Климент Охридски***

Организатор: Богословски факултет

**25 НОЕМВРИ**

**7.45 ч. Академичен параклис „Св. Климент Охридски“, Богословски факултет**

***Утреня и Света Литургия за Св. Климент Охридски***

***Литийно шествие до паметника на св. Климент Охридски и поклонение***

Организатор: Богословски факултет

**11.15 ч. Аула, Ректорат**

***Академично тържество по повод патронния празник на Софийския университет „Св. Климент Охридски“***

**17.00 ч. Академичен параклис „Св. Климент Охридски“, Богословски факултет**

***Вечерня – празнично богослужение за Св. Климент Охридски***

Организатор: Богословски факултет

**17.00 ч. Факултет по математика и информатика**

***Тържество по случай 130 години от откриването на физико-математическото отделение на Университета***

Организатор: Факултет по математика и информатика

**18.00 ч. Богословски факултет**

***Светоклиментова вечер със студенти***

Организатор: Богословски факултет

**Централно фоайе, Ректорат**

***Изложба под наслов „90 години спорт в СУ „Св. Климент Охридски“***

Експозицията може да бъде разгледана до 29 ноември 2019 г.

Организатор: Департамент по спорт

**26 НОЕМВРИ**

**10.00 ч. Заседателна зала 2, Ректорат**

***Дискусионен форум по проблемите на социалното включване и приобщаващото образование, насочени към бежанци в България, финална дейност по проект „Социално включване и приобщаващо образование на търсещи убежище и бежанци – реалност и перспективи“***

Организатор: Факултет по педагогика

**17.00 ч. Аудитория А205, Физически факултет**

***„Светло и топло - как да използваме енергията на Слънцето“ - проф. дфн Евгения Вълчева***

Организатор: Физически факултет

**18.00 ч. Аудитория А205, Физически факултет**

***„За Суперструните, Супергравитацията и Елегантната Вселена (полу-)популярно“ - проф. дфн Радослав Рашков***

Организатор: Физически факултет

**18.00 ч. 243-та аудитория, Ректорат**

***Първа среща на Алумни мрежата на завършилите специалността „Английска филология“***

Специален гост на събитието ще бъде Иглика Василева в разговор на тема „Обучението по художествен превод и работа с издателствата“. Иглика Василева Завършва английска филология в Софийския университет. Работи в БТА – 12 години, в сп. „Панорама“ към СПБ, издателство „Народна култура“, издателство „Златорог“ и като хоноруван преподавател в Софийския университет. Преводаческата си кариера започва с романи и разкази от Съмърсет Моъм, Анжела Картър и Мери Лавин, следват заглавия на Е. Л. Доктороу, Уилям Уортън и Пол Остър и други. Три пъти е носител на Наградата на СПБ, два пъти на Национална награда „Хр. Г. Данов“ за литературен превод и три пъти на Наградата за художествен превод „Кръстан Дянков“ на фондация „Елизабет Костова“.

Организатор: Катедра „Англицистика и американистика“ към Факултета по класически и нови филологии с подкрепата на Фондация „Университетска Англицистика и Американистика (ФУАА)“

**27 НОЕМВРИ**

**17.00 ч. Аудитория А205, Физически факултет**

***"Образованието по физика в българското училище от Възраждането до първата половина на XX век" - доц. д-р Мая Гайдарова***

Организатор: Физически факултет

**18.00 ч. „Яйцето“, Ректорат**

***Церемония „Спортист на годината“***

Ще бъдат наградени най-изявените студенти-спортисти от различни факултети, постигнали високи резултати в спортни състезания през годината и най-добрите треньори за 2019 година.

Организатор: Департамент по спорт

**18.15 ч. Аудитория А205, Физически факултет**

***"Неуловимите неутрина - портал към неизследвани територии на физическата реалност" - проф. дфн Румен Ценов***

Организатор: Физически факултет

**28 НОЕМВРИ**

**Факултет по химия и фармация**

***Научна сесия и вечер на химията***

Организатор: Факултет по химия и фармация

**18.30 ч. Заседателна зала 1, Ректорат**

***Представяне на книгата „Smart Geography - 100 Years of the Bulgarian Geographical Society“***

Книгата „Smart Geography - 100 Years of the Bulgarian Geographical Society“ е на издателство Springer. Тя се фокусира върху нови и иновативни пространствени подходи, базирани на интелигентни решения и разработени в областта на географията и свързаните с тях интердисциплинарни области като градски и регионални изследвания, ландшафтна екология и екосистемни услуги. Включва приноси от конференция, посветена на 100-годишнината на Българското географско дружество. От друга страна книгата разкрива как се очаква географията на 21 век да улесни развитието на човешкия капитал и обществото на знанието, като същевременно предлага специфични за мястото решения за устойчиво регионално развитие и използване на природния и човешкия капитал на планетата за подобряване на социалното благополучие. Изданието е предназначено за глобалната географска научноизследователска общност, както и за професионалисти и практици във всички области, които се занимават с пространството, включително регионални и екологични мениджъри.

Организатор: Геолого-географски факултет и Българското географско дружество

**29 НОЕМВРИ**

**8.00 ч. Конферентна зала, Ректорат**

***Конференция на тема: „Инфлуенсърството: идентичност и измеримост“***

Всяка комуникация има силен акцент върху убеждаването и влиянието. Особено в съвременния свят на всепроникващите комуникационни технологии и влиянието, което получават чрез тях определени личности, наричани „инфлуенсъри“. За да се разбере комуникационното поведение на хората, които умеят да предизвикват доверие и които, следователно, могат да упражняват влияние над останалите, са необходими съвместни усилия, както на академични учени, така и на утвърдени практици и специалисти в сферата на връзките с обществеността, публичната комуникация и други.

Организатор: „Катедра „Комуникация, връзки с обществеността и реклама“, Факултет по журналистика и масова комуникация, съвместно с Българското дружество за връзки с обществеността.

**18.00 часа. Заседателна зала 2, Ректорат**

***Честване на 140-годишнината от рождението на проф. Александър Балабанов.***

Организатор: Катедра „Класическа филология“ към Факултета по класически и нови филологии

**2 ДЕКЕМВРИ**

**10.00 ч., Конферентна зала, Ректорат**

***Кръгла маса на тема: „Социалният работник в училище – професионален статут и компетенции“.***

Организатор: Факултет по педагогика

**3 ДЕКЕМВРИ**

**9.00 ч. Конферентна зала, Ректорат**

***Докторантски семинар „Медии и комуникации“***

Форумът има за цел да подкрепи обмена на теоретичните и практико-приложните постижения на младите изследователи, да очертае интердисциплинарни връзки и разнообразен инструментариум в научните изследвания. Във фокуса на Семинара е взаимодействието между изследователи с различен опит и проучвателски нагласи, следващи различни теоретични парадигми, методологии и научни традиции. Дискусията между тях би могла да е тласък за научно развитие и гарант за увеличаване на качествените докторантски тези. Приемствеността в науката, осъществявана чрез връзката учител – ученик и чрез подкрепата на младите учени, е водеща платформа на изявата.

Семинарът ще продължи и на 4 декември.

Организатор: Факултет по журналистика и масова комуникация

**4 ДЕКЕМВРИ**

**13.00 Аула, Ректорат**

***Съвместна национална конференция с Министерство на образованието и науката на тема: „Продължаваща квалификация на учителите и качество на преподаването – перспективата на учениците“.***

На конференцията ще бъдат представени резултатите от национално изследване на същата тема. Изследването е направено по поръчка на Министерството на образованието и науката и е осъществено от изследователски екип от Факултета по педагогика в състав: проф. Бончо Господинов, проф. Румяна Пейчева-Форсайт и доц. Бистра Мизова.

На конференцията ще присъстват представители на МОН, представители от всички Регионални управления на образованието, представители на други университети и много учители.

Организатор: Факултет по педагогика

1. **ДЕКЕМВРИ**

**17.30 ч. Заседателна зала 1, Ректорат**

***Провеждане на поредните креации от клуб „Креации“ към УНЛ „проф. д-р Петър Нойков“ във ФП***

Поредната творческа вечер се организира от екипа на клуб „Креации“ към УНЛ „проф. д-р Петър Нойков“ във Факултета по педагогика на Софийския университет.

Участници в събитието „Персеиади и други високосни рождества“ - /поетичен моноспектакъл, рождествена високосна фотоимпресия и творчески изпълнения/ - ще са както екипът от лабораторията, така и академична акапелна група на Софийския университет, студенти и всички присъстващи колеги преподаватели, учители, ученици, студенти, ценители на изкуството. „Високосната“ изява е благотворително посвещение и входът й ще бъде в подкрепа на Мисията на Сдружение „Към върха“, работещо и реализиращо планински преходи за деца и младежи с ограничена подвижност.

Организатор: Факултет по педагогика

**9 ДЕКЕМВРИ**

**Централно фоайе, Ректорат**

***Фотоизложба, посветена на 30-та годишнина на Българската антарктическа база „Св. Климент Охридски” и 60 години от подписването на Договора за Антарктика.***

Изложбата ще бъде разделена тематично на две части:

Проследяване на историята на Българската антарктическа база от създаването й през 1987-1988 г. до днес. С архивни снимки и информационни табла.

Проследяване хронологично на достигането до Антарктида и важни събития в историята на континента.

Експозицията може да бъде разгледана до 13 декември.

Организатор: Национален център за полярни изследвания и Българският антарктически институт.

**10 ДЕКЕМВРИ**

**13.30 ч. Аула, Ректорат**

***Кръгла маса на тема: „Градове, региони и кръгова икономика: възможности, рискове и предизвикателства“***

Пълните доклади ще се публикуват в научните издания - [Списание "Икономически и социални алтернативи"](http://alternativi.unwe.bg/) и ГСУ книга „География“ на Софийски университет.

Организатор: Българската асоциация за регионални изследвания съвместно с Катедра "Регионална и политическа география" към Геолого-географския факултет

\* \* \*\* \* \*

***Изложба „Пионерите на математиката и информатиката в България“***

Организатор: Факултет по математика и информатика